Sandra Elisabeth Skalvig (LA), 2026-02-05:
Tusind tak.
I oktober besluttede et flertal i Indfødsretsudvalget, at en konkret ansøger ikke skulle tildeles dansk statsborgerskab – en person, der har promoveret bøger, der forsvarer sharia, stening og piskeslag, en højtstående leder i en islamisk organisation, der kæmper for etablering af en islamisk stat i Pakistan og for at udbrede islamiske værdier og tanker i hele verden, altså en mand, der så åbenlyst foragter det værdigrundlag, det danske samfund bygger på.
En sådan person mener vi ikke i Liberal Alliance skal tildeles dansk statsborgerskab.
Det er et privilegium; det er ikke en rettighed.
Statsborgerskab er ikke noget, vi bare kan trække tilbage.
Derfor skal vi også være meget varsomme med, hvem det er, vi giver det til.
Og til de medlemmer af Indfødsretsudvalget, der måber over, at vi i udvalget har tilladt os at stoppe op og tage stilling til, om en mand som ham skal gøres til dansk statsborger, vil jeg sige, at I gambler med Danmarks fremtid.
Jeres insisteren på, at tildelingen af statsborgerskab skal ske på baggrund af objektive kriterier, giver absolut ingen mening, for det er os, der skal stå på mål for, hvem der tildeles statsborgerskab i Danmark.
Vi er ikke bare et gummistempel, vi skal ikke bare blindt skrive under og så være tilfredse med vores indsats, for ifølge grundlovens § 44, stk. 1, har vi en forpligtigelse til at tage stilling.
Den pligt har vi alt for længe behandlet som en formalitet, men det er på tide, at vi holder op med at være naive og begynder at tage tildelingen af statsborgerskab alvorligt.
For det er ikke tilfældigt, at grundlovsfædrene har placeret ansvaret hos Folketinget.
Det har de gjort, fordi tildelingen af statsborgerskab ikke bare handler om regler og papirarbejde.
Det handler om tillid, om værdier og om vores fælles fremtid.
Når vi glemmer det eller vælger at se bort fra det, svigter vi ikke bare grundlovens ånd; så svigter vi også Danmark.
Derfor undrer det mig ærlig talt, når nogen her i den her sal reagerer med forargelse, fordi vi vælger at tage vores ansvar alvorligt, som når Enhedslistens ordfører kalder afvisningen af den islamiske leder for lovløshed og en uholdbar retsstatus.
Men helt ærligt forstår jeg ikke Enhedslistens iver efter at tildele antidemokratiske islamister dansk statsborgerskab.
Og hvad med danskernes retsfølelse?
Skal de bare leve med, at vi i Folketinget giver statsborgerskab til modborgere?
Desværre er Enhedslisten ikke alene.
For selv om regeringen med Socialdemokratiet i spidsen gerne turnerer med, at de ikke vil give statsborgerskab til antidemokrater, så er det præcis det, de gør med det her lovforslag.
I det mindste er Enhedslisten ærlige om, hvad det er, de vil, men Socialdemokratiet siger ét, og så gør de noget helt andet.
Først møder de vores forslag om en screening med mistro, og siden har to ministre syltet processen, mens de fortsætter med at uddele statsborgerskab til højre og venstre uden at vide, hvem det er, de giver det til.
Men helt ærligt aner I ikke, om I giver statsborgerskab til terrorsympatisører, islamister, antidemokrater eller andre, der vil undergrave vores samfund, og i stedet for at tage ansvar lukker I bare øjnene og lader som ingenting.
Det er ikke bare uklogt; det er også direkte uansvarligt.
I Liberal Alliance vil vi ikke give statsborgerskab til antidemokrater, og eftersom vi ikke ved, om de mennesker, der er på det her lovforslag, reelt har til hensigt at være gode medborgere i et frit og demokratisk Danmark, kan vi ikke støtte lovforslaget.
Tak for ordet.